Diari Oficial de la Generalitat Valenciana


Sumari del DOGV 5493, del 19-04-2007 (2007/4914)

ACORD de 13 d'abril de 2007, del Consell, sobre mesures per a reduir l'accidentalitat de motociclistes en les carreteres de la Comunitat Valenciana.
----------------------------------------------------------------------------------------------------------------------------------------------------

### Dades del document

Número de DOGV
:   5493

Data del DOGV
:   19-04-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/4914


Data del document
:   13-04-2007

Organisme emissor
:   Conselleria d'Infraestructures i Transport

Tipus de document
:   Acord

Descriptors 

:   * seguretat en carretera
    * accident de transport
    * vehicle de dues rodes

El Consell, en la reunió del dia 13 d'abril de 2007, va adoptar l'acord següent:
Si bé la nostra societat no pot donar per bones les actuals xifres d'accidents de carretera, i el Consell manté com un dels seus compromisos fonamentals contribuir a reduir el nombre d'accidents i la gravetat de les seues conseqüències, és cert que les polítiques de seguretat viària desenvolupades per les diferents administracions públiques han permés millores importants en termes globals, com posa en relleu la reducció del 44% del nombre de víctimes mortals en les carreteres espanyoles el 2005 respecte a les xifres de 1993.
No obstant això, si es contemplen exclusivament els accidents patits per usuaris de vehicles de dos rodes, i especialment de motocicletes, l'evolució en eixe mateix període ha sigut precisament la contrària, amb un increment superior al 30% en el nombre de difunts. I, el que és més preocupant, eixa tendència no sols no està remetent en els últims anys, sinó que les dades mostren un creixement cada vegada més accentuat de l'accidentalitat per a estos usuaris de les carreteres.
Si bé no es pot imputar a un sol factor esta distinta evolució de l'accidentalitat i de les seues conseqüències per a usuaris de vehicles de dos rodes, cal assenyalar que des de 1995 s'han incrementat les mesures de protecció davant d'accidents per eixida de calçada, que han resultat de gran eficàcia per a ocupants de vehicles de quatre o més rodes, però que no han tingut el mateix resultat per a ocupants de bicicletes, ciclomotors i motocicletes. Fins i tot, en alguns casos, estes mesures poden resultar contraproduents per a este últim grup.
La política de seguretat viària és, des de fa molt de temps, una prioritat per a la Generalitat. La Comunitat Valenciana va ser la primera comunitat autònoma a disposar d'un Servici de Seguretat Viària, amb la missió específica d'analitzar la problemàtica de l'accidentalitat en la xarxa autonòmica, establir directrius per a potenciar les iniciatives en millora de la seguretat viària i definir actuacions concretes en punts o trams en què s'haja detectat perillositat real o potencial. Des de 1995 la Comunitat Valenciana ha disposat de successius plans de seguretat viària, de caràcter bianual, en els quals s'ha analitzat l'evolució de l'accidentalitat i s'han programat accions genèriques i específiques per a solucionar els problemes de seguretat detectats en la xarxa de carreteres de la Generalitat. A finals de 2003 es va posar en marxa el I Pla Global de Seguretat Viària de la Comunitat Valenciana, que aporta un enfocament més ampli, més orientat a la prevenció i a la investigació, alhora que continuen desenvolupant-se plans bianuals que contenen els programes de mesures que s'han d'executar a curt termini.
Les carreteres de la Comunitat Valenciana, i especialment, la xarxa autonòmica, suporten un trànsit motociclista important en comparació amb altres xarxes, per la qual cosa en els successius plans de seguretat viària de carreteres de la Generalitat redactats a partir de 1995 s'ha tingut molt en compte l'accidentalitat amb afectació a usuaris de vehicles de dos rodes. Des de l'any 2000, en cada un dels dits plans s'ha inclòs un annex específic, d'anàlisi i recomanacions sobre la problemàtica d'este tipus de vehicles. En el Programa de Seguretat Viària 2005/2006, que fa poc ha conclòs, l'annex IV s'ha dedicat exclusivament a les barreres de seguretat en relació amb els motociclistes.
A l'octubre de 1997, el Congrés dels Diputats va aprovar, per unanimitat, una proposició no de llei plantejada pel Grup Parlamentari Popular, segons la qual:
"S'insta el Govern, en primer lloc, que utilitze, en l'elecció de futurs sistemes de contenció viària, criteris que establisquen no sols la protecció dels vehicles sinó també la protecció de la integritat física dels motoristes, amb sistemes àmpliament coneguts i utilitzats en altres països, i, en segon lloc, siguen revisats els nombrosos punts negres de les carreteres espanyoles coneguts per la seua sinistralitat i la deficient contenció dels quals permet que els motoristes es precipiten al buit quan no patixen les conseqüències anteriorment descrites."
L'aprovació al seu dia de l'Orde Circular 321/95 T i P, de la Direcció General de Carreteres (Ministeri de Foment), sobre sistemes de contenció de vehicles, va suposar un canvi qualitatiu quant a accidents per eixida de la calçada i, encara que no és una orde obligatòria per a les carreteres autonòmiques, la Generalitat aplica des de la seua publicació. Però eixa orde no arreplegava cap dispositiu específic per a motoristes.
Davant de la falta de criteris per al disseny i la instal·lació de dispositius específics de protecció de motociclistes, es va constituir el 2002 un grup de treball per al desenvolupament d'una norma espanyola de sistemes de protecció de barrera metàl·lica per a motoristes, en el qual ha tingut una participació destacada la Generalitat, a través de la Direcció General d'Obres Públiques de la Conselleria d'Infraestructures i Transport, en representació de les administracions autonòmiques de carreteres. Com a resultat, es va elaborar la Norma UNE 135900, en la qual s'arrepleguen els assajos que cal realitzar i els criteris d'acceptació de sistemes per a protecció de motociclistes en les barreres de seguretat i baranes.
Al desembre de 2004 va ser aprovada l'Orde Circular 18/2004, de la Direcció General de Carreteres (Ministeri de Foment), sobre criteris d'ocupació de sistemes per a protecció de motociclistes, en la qual, per primera vegada, s'inclou un dispositiu específic per a motoristes en el catàleg de sistemes de contenció, una vegada superats els assajos establits per la Norma UNE 135900. I més recentment, a l'octubre de 2006, la mateixa direcció general va emetre una nota tècnica sobre l'aplicació en carretera dels sistemes per a protecció de motociclistes.
Del que s'ha exposat anteriorment es conclou que en l'actualitat ja es disposa de documentació tècnica i d'assajos que permeten la fabricació, el disseny i la instal·lació de sistemes de protecció específicament destinats a motoristes. En estos moments existixen ja en el mercat espanyol tres sistemes que han superat els assajos arreplegats en la Norma UNE 135900, i s'espera que la xifra augmente a curt termini. I l'esmentada Orde Circular 18/2004 arreplega alguns criteris sobre on poden ser de major eficàcia els sistemes de protecció per a motoristes.
Des de l'aprovació de l'Orde 321/95, i a pesar de la falta de normativa específica, el Consell ha executat nombroses actuacions encaminades a la protecció dels motoristes que circulen per la xarxa viària de la Comunitat Valenciana, s'han seguit, fins i tot, especificacions de normes estrangeres, i es continuen instal·lant sistemes de protecció de motoristes. No obstant això, s'hauran de posar en marxa unes altres mesures complementàries, amb l'objectiu de proporcionar més seguretat als motociclistes.
L'existència recent del nou marc normatiu tècnic a Espanya que permet l'adopció de noves mesures, fa que siga este el moment oportú per a donar un nou impuls a la important tasca d'augmentar la seguretat dels motoristes en tot el sistema viari de la Comunitat Valenciana, establir criteris i prioritats, desenvolupar plans d'actuació propis en les carreteres de la Generalitat, i promoure, d'acord amb el que preveu l'article 11 de la Llei 6/1991, de 27 de març, de Carreteres de la Comunitat Valenciana, l'execució per les administracions locals valencianes de plans i mesures que responguen a eixos mateixos criteris.
Per tot això, i a proposta del conseller d'Infraestructures i Transport, el Consell
ACORDA
Primer
A partir de la data d'este acord, i fins que entre en vigor la normativa prevista en l'apartat següent, s'aplicarà obligatòriament en les carreteres de la xarxa de la Generalitat i en les carreteres de titularitat de les entitats locals de la Comunitat Valenciana el que disposa l'Orde Circular 18/2004, sobre criteris d'ocupació de sistemes per a protecció de motociclistes, i la nota tècnica de 25 d'octubre del 2006, sobre l'aplicació en carretera dels sistemes per a protecció de motociclistes, ambdós de la Direcció General de Carreteres del Ministeri de Foment, que s'adjunten al present acord.
Segon
En el termini de sis mesos, la Conselleria d'Infraestructures i Transport redactarà una norma tècnica sobre mesures de protecció dels usuaris de motocicletes davant d'accidents en general, amb especial incidència en el cas d'accidents per eixida de calçada en carreteres de la Comunitat Valenciana, degudament adaptades a les característiques i exigències particulars de les carreteres valencianes i dels seus usuaris.
Per a la seua elaboració, es promourà la participació dels organismes i les associacions que puguen aportar informació d'interés per a l'objectiu proposat, i, en particular, de les diferents administracions titulars de carreteres en el territori de la Comunitat Valenciana, de les direccions provincials de trànsit, dels instituts universitaris relacionats amb la seguretat viària i dels col·lectius de motociclistes.
Tercer
L'esmentada norma tècnica de la Comunitat Valenciana s'aplicarà obligatòriament en tots els projectes i les obres de carreteres de la Generalitat, amb la inclusió de les obres que, en el moment de l'aprovació, es troben en execució, així com en els projectes i en les obres de carreteres de les diputacions provincials.
Així mateix, es remetrà al Ministeri de Foment, perquè es puga tindre en compte en totes les actuacions de carreteres de competència de l'Estat a la Comunitat Valenciana.
Quart
La Conselleria d'Infraestructures i Transport i les diputacions provincials de la Comunitat Valenciana realitzaran, en les xarxes de carreteres de la seua respectiva competència, auditories de seguretat viària, orientades específicament a l'accidentalitat de motocicletes, d'acord amb les exigències que es deriven de la normativa a què es referix el punt segon d'este acord. Després de les auditories, s'elaboraran programes d'actuació, en els quals es definiran les actuacions que s'han de realitzar, les prioritats i els terminis d'execució.
En el programa d'actuacions que ha de realitzar la Conselleria d'Infraestructures i Transport es procurarà que les directrius d'actuació més directament relacionades amb la seguretat del trànsit de motocicletes arreplegades en el I Pla Global de Seguretat Viària de la Generalitat Valenciana, i en particular les compreses en els programes de Supressió d'Obstacles en els Marges de la Carretera, de Condicionament dels Sistemes de Contenció de Vehicles i de Sistemes de Contenció per a Motoristes, el desplegament dels quals està previst en el Pla Global amb l'horitzó 2010, estiguen totalment executades en el període 2007-2008.
Quint
Els pressupostos de la Generalitat habilitaran dotacions adequades, i la Conselleria d'Infraestructures i Transport prestarà l'assessorament tècnic oportú per a ajudar els ajuntaments de la Comunitat Valenciana a aplicar, en el sistema viari interurbà de la seua competència, les mesures que es deriven de l'aplicació de la normativa prevista en l'apartat segon del present acord.
Sext
El present acord es publicarà en el Diari Oficial de la Comunitat Valenciana.
València, 13 d'abril de 2007
El vicepresident i secretari del Consell,
VÍCTOR CAMPOS GUINOT